Preben Bang Henriksen (V), 2026-01-16:
Jeg kender ikke forslaget, som så er kommet i dag, men efter hvad fru Mette Abildgaard refererer, synes jeg egentlig, det lyder meget sympatisk.
Som nævnt kan jeg ikke kommentere det i detaljer, men det er jo fuldstændig rigtigt, at det i dag er Divisionsforeningen, der kan lukke ned for det.
Vi må sige, at i vidt omfang er det jo netop politiet, der kommer til at stille med 170 betjente, og det er et fuldstændig vanvittigt antal, undskyld mig.
Fordi 22 mennesker skal spille fodbold, er det altså helt vanvittigt, at der skal være 170 betjente.
Tak for tallet.
Jeg tror, at vi vil se positivt på et forslag i den retning.
Tak for det.
Langt de fleste mennesker har gode minder fra en fodboldkamp, uanset hvordan det er gået – arh, der er nok nogle, der har bedre minder end andre – men jeg må bare understrege, at det skal koncentrere sig om det, der sker på grønsværen.
Uden for grønsværen skal det altså være en fornøjelse at gå til en fodboldkamp, og man skal altså ikke være deltager i eller for den sags skyld på anden måde blive involveret i et eller andet hooliganslagsmål.
Desværre har vi gennem de sidste mange år set mange eksempler på, at ikke alle tilskuere dukker op for fodboldfesten; der er altså desværre en hel del, der dukker op for at skabe vold, konflikt, konfrontationer osv.
Og det er derfor, at vi slår hårdt ned på det i dag og stiller yderligere krav til de tilskuere, der påtænker at begå vold.
Justitsministeren har lanceret 14 forskellige forslag, og som min kollega sagde lige før, tillader taletiden jo ikke, at vi gennemgår dem alle sammen.
Med forslaget vil politiet få mulighed for at bortvise personer, der ikke kan opføre sig ordentligt, fra alle typer fodboldkampe, ikke kun højrisikokampe.
Romerlys, nødblus, røgbomber osv. kender vi udmærket, fra når vi ser fodbold i fjernsynet eller på stadion.
Det hører ikke hjemme der.
Jeg er lige ved at sige: Gem det til nytårsaften.
Men det må jeg vist heller ikke have lov at sige, så jeg kan bare sige, at man skal glemme det og ikke gemme det.
I hvert fald har det alvorlige konsekvenser, når det benyttes i forbindelse med fodboldbegivenheder.
Vi foreslår også, at dømte bandemedlemmer og grove voldsforbrydere skal registreres i hooliganregisteret, så de udelukkes fra at deltage i fodboldkampe, også selv om deres dom ikke har relation til fodbold.
Perioden er 8 år, og det er lang tid, men det er altså konsekvensen af at være en voldsmand eller at melde sig ind i rockermiljøet.
Justitsministeriet, regeringen og politiet har konstateret væsentlige overlap mellem rocker-bande-miljøet og så hooliganismen, fanmiljøet på og omkring stadion, og det skal altså ikke hænge sammen; det skal være sådan, at folk kan gå på stadion uden at blive udsat for de ting, jeg lige har nævnt.
Det skal være en god og tryg oplevelse, og derfor bliver der også indført mulighed for visitationszoner, hvis politiet vurderer, at der er særlig risiko for uroligheder.
En visitationszone betyder, at der ikke behøver at være nogen konkret mistanke om en kriminel adfærd, men at politiet kan visitere alle og enhver.
Straffeloven spidses også til for den her slags ulovligheder.
Endelig er der et element, som jeg synes vi har en tilbøjelighed til at glemme, og det er de vanvittige – vanvittige! – politiressourcer, der allokeres til en sportsbegivenhed.
Altså, vi har bare vænnet os til, at der, er jeg lige ved at sige, skal være lige så mange betjente, som der skal være tilskuere.
Der er to fangrupper, der laver et slagsmål et eller andet sted; de ved jo, at politiet kommer, og det er sådan set nok også det, det går ud på.
Så derfor har jeg og Venstre intet imod, at der slås ned her, så politiet får mulighed for at bruge deres ressourcer andetsteds over for kriminalitet i Danmark.
Så jeg kan samlet set sige, at Venstre kan støtte forslaget et hundrede procent.